Železničná trať Užhorod – Haniska

Železničná trať Užhorod – Haniska je širokorozchodná železničná trať z Užhorodu do Hanisky pri Košiciach, ktorá bola vybudovaná najmä pre dopravu železnej rudy do Východoslovenských železiarní.

 Dejiny 
Širokorozchodná trať bola budovaná na základe dlhodobej zmluvy o vzájomnej spolupráci medzi bývalým Česko-Slovenskom a Sovietskym zväzom, ktorá stanovovala taký vysoký objem dovozu sovietskej železnej rudy, že kapacitné možnosti prekladiska v Čiernej nad Tisou nepostačovali. Problémy vznikali hlavne v zimných mesiacoch, pri prekládke železnej rudy, ktorú bolo treba rozmrazovať v špeciálnych tuneloch. Po dobudovaní Východoslovenských železiarní v Košiciach bola vzniknutá situácia neúnosná. Preto boli v roku 1963 vypracované varianty trasovania širokorozchodnej trate z Užhorodu do Hanisky. Výstavba sa začala 5. novembra 1965 a skúšobná prevádzka začala 1. mája 1966.

 Opis trate 
Železničná trať Užhorod – Haniska začína v ukrajinskom Užhorode, po necelých 8 kilometroch vstupuje na územie Slovenska a po 2 kilometroch vchádza do železničnej stanice Maťovce. Trať ďalej pokračuje súbežne s normálne rozchodnou traťou z Veľkých Kapušian cez Trebišov, kde je v kilometri 42,105 napojená do závodu vagónky Trebišov. Výnimkou je len krátky úsek južne obchádzajúci Bánovce nad Ondavou, kde je trať vedená samostatne mimo trate rozchodu 1 435 mm. Pri obci Kalša sa pripája k dvojkoľajnej trati z Čiernej nad Tisou do Košíc, prechádza popri obci Valaliky a končí v Haniske, kde bolo pre potreby širokorozchodnej trate vybudované depo. Trať bola v roku 1978 v celom úseku dodatočne elektrifikovaná jednosmernou trakčnou sústavou 3 kV.

Vzhľadom na to, že trať je jednokoľajná, boli vybudované výhybne pri obciach a mestách od Maťoviec: Výhybňa Vojany, Výhybňa Budkovce, Výhybňa Trebišov, Výhybňa Slivník, Výhybňa Slančík a Výhybňa Hornád.

 Technické parametre trate 
 Dĺžka trate: 87,195 kilometra a bola budovaná podľa sovietskych noriem. 
 Minimálny polomer oblúkov: 400 metrov. 
 Maximálna rýchlosť je: Užhorod – Maťovce 50 km/h, Maťovce – Haniska 60 km/h.

Na trati premávajú vlaky celkovej hmotnosti až 4 500 ton (súprava vozňov 4300, HDV okolo 200).

 Pozri aj 
 Železničná trať Čop – Čierna nad Tisou
 Široká koľaj do Viedne

 Externé odkazy 
 Trať z Užhorodu do Hanisky pri Košiciach na Rail.sk
 Reprotáž z trate na vlaky.net

Kategória:Železničné trate na Slovensku
Kategória:Železničné trate na Ukrajine
Kategória:Doprava v okrese Michalovce
Kategória:Doprava v okrese Trebišov
Kategória:Doprava v okrese Košice-okolie
Kategória:Železničná doprava v Košiciach
Kategória:Doprava v Zakarpatskej oblasti